钦定古今图书集成/明伦汇编/官常典/第397卷 > 丘弘
## 钦定古今图书集成/明伦汇编/官常典/第397卷 > 丘弘

按《明外史毛弘传》：“丘弘，字宽叔，上杭人。天顺末进士，
授户科给事中。成化初，上言水旱相仍，天变屡见。或
征敛苛急，流移未辑。或土木渐兴，财用不节。或赏罚
过当，请属肆行。内嬖鲜恭顺之节，左右无正直之人。
谠言莫褒，忠鲠见斥。愿陛下痛加修省，尽反前政。”因
条上时务十一事。帝颇纳之。三年，宁夏地震。上修德
《弭灾》七事。明年春，偕同官上言：“洪武、永乐间，以畿辅、
山东土旷人稀，诏听民开垦，永不科税。迩者权豪怙
势，率指为闲田，朦胧奏乞。如嘉善长公主求文安诸
县地，西天佛子札实巴求静海县地，多至数十百顷。
夫地逾百顷，古者百家产也。岂可徇一人私请，而夺
百家恒产哉？”帝纳其言。诏自今请乞皆不许，著为令。
札实巴所乞地竟还之民。弘再迁至都给事中。六年
夏，山东、河南大旱，弘请赈。因言：“四方告灾，部臣拘成
例，必核实始免。上虽蠲租，下鲜实惠。请自今遇灾，抚
按官勘实，即与蠲除。”从之。万贵妃有宠，中官梁芳、陈
喜争进淫巧。奸人屠宗顺辈日献奇异宝石，辄厚酬
之，糜帑藏百万计，有因以得官者。都人仿效，竞尚侈
靡，僭拟无度。弘偕同官疏论宗顺等罪，请追还帑金，
严禁侈俗。事下刑部，尚书陆瑜因请寘宗顺等于理，
没其赀以赈饥民。帝不许，但命僭侈者罪无赦，然竟
不能禁也。京师岁歉米贵，而四方游僧万数。弘请驱
逐以省冗食。又请发太仓米，减价以粜，给贫民最甚
者。帝悉从之。复言：“在京百兽房及清河寺诸处，所育
珍禽野兽，日饲鱼肉米菽。乞并纵放，以省冗费。”报闻。
明年使琉球，道卒。弘风节与毛弘相似，人称“二弘”云。